LEKSYON 10
Hi Jesus Pirme Nasugot
Masayon ba pirme an pagsugot ha imo mga kag-anak?— Danay diri. Maaram ka ba nga pirme nasunod hi Jesus kan Jehova ngan ha iya mga kag-anak?— An iya susbaranan mabulig ha imo nga sundon an imo mga kag-anak bisan kon danay diri ito masayon. Pag-istoryahan naton ito.
Antes magin tawo hi Jesus, nakadto hiya ha langit kaupod han iya Amay, hi Jehova. Pero may mga kag-anak liwat hi Jesus dinhi ha tuna. Hira Jose ngan Maria. Maaram ka ba kon paonan-o hira nagin mga kag-anak ni Jesus?—
Iginbalhin ni Jehova an kinabuhi ni Jesus ha langit ngadto ha tiyan ni Maria basi ig-anak ngan mabuhi dinhi ha tuna. Milagro gud ito! Nagtubo hi Jesus ha tiyan ni Maria pariho ha pagtubo han iba nga bata ha tiyan han ira nanay. Paglabay hin mga siyam ka bulan, igin-anak hi Jesus. Hito nga paagi, nagin mga kag-anak ni Jesus dinhi ha tuna hi Maria ngan an iya asawa nga hi Jose.
Han 12 anyos pa la hi Jesus, may ginbuhat hiya nga nagpapakita nga hinigugma gud niya an iya Amay, hi Jehova. Nahitabo ito han hi Jesus ngan an iya pamilya nagbiyahe hin hirayo pakadto ha Jerusalem basi magselebrar han Paskua. Han nagbibiyahe na hira tipauli, waray mabibilngi nira Jose ngan Maria hi Jesus. Maaram ka ba kon nakain hiya?—
Kay ano nga nakadto hi Jesus ha templo?
Binalik dayon ha Jerusalem hira Jose ngan Maria, ngan ginbiniling nira hi Jesus. Nabaraka gud hira kay waray nira hiya mabibilngi. Pero paglabay hin tulo ka adlaw, nabilngan nira hiya ha templo! Maaram ka ba kon kay ano nga nakadto hi Jesus ha templo?— Kay mahibabaro hiya didto mahitungod han iya Amay, hi Jehova. Hinigugma niya hi Jehova ngan karuyag niya mahibaro kon ano an iya angay buhaton basi mapalipay hiya. Bisan han daku na hi Jesus, pirme niya ginsusunod hi Jehova. Sinugot hiya bisan kon makuri ito para ha iya ngan kinahanglan niya mag-antos. Ginsunod ba liwat ni Jesus hira Jose ngan Maria?— Oo, ito an siring han Biblia.
Ano an imo mahibabaroan mahitungod kan Jesus?— Importante gud nga sundon mo an imo mga kag-anak, bisan kon danay makuri ito. Hihimoon mo ba ito?—
war_Latn war_Latn war_Latn war_Latn war_Latn war_Latn war_Latn war_Latn war_Latn